Budapest, 2021. június 28.

**Több mint másfél millióan kapnak értesítést a NAV-tól**

**Június végétől október végéig a Nemzeti Adó- és Vámhivatal (NAV) több mint másfél millió magánszemélynek, egyéni vállalkozónak küld értesítést az adószámla egyenlegéről. A küldemény elején mindenki megtalálja a számára legfontosabb információt: kell-e fizetnie, illetve igényelhet-e vissza.**

Adószámlája egyenlegéről értesítést csak az kap, akinek legalább egy adónemen ötezer forintnál több tartozása, vagy ezer forintnál több túlfizetése van. Erről az ügyfélkapuval rendelkezőknek a tárhelyükre tájékoztató levelet küld a NAV, akinek nincs ügyfélkapuja, azoknak postán adószámla-kivonat érkezik. A kivonat mellett késedelmipótlék-értesítőt is kapnak azok, akik fizetési kötelezettségüket tavaly nem, vagy csak késedelmesen teljesítették, és emiatt ötezer forintot elérő pótlékuk keletkezett.

Az adószámla aktuális állapota a NAV elektronikus ügyintézési felületén is bármikor megtekinthető, az [eBEV portálon](https://ebev.nav.gov.hu/) a *Szolgáltatások > Adószámla és pótlékadatok* > *Adószámla* funkciónál. Az adószámla adatok értelmezésében és az egyes teendőkben a NAV honlapján elérhető [ADÓSZÁMLA információs oldal](https://nav.gov.hu/nav/adoszamla)on további segítség található. Az elektronikus lekérdezés menetét az oldalon megtalálható [lekérdezési segédlet](https://www.nav.gov.hu/nav/adoszamla/elektronikus_lekerdezes/lekerdezesi_utmutato/Lekerdezesi_utmutato20200924.html) mutatja be.

A tavalyi évre felszámított pótlék a *Szolgáltatások > Adószámla és pótlékadatok* > *Pótlék-levezetés* funkcióval kérdezhető le. Erre a magánszemélyeknek, egyéni vállalkozóknak 2021. július 28-tól lesz lehetőségük.

A tartozást a magánszemélyek, egyéni vállalkozók átutalással, bankkártyával (pénzforgalmi számla nyitására kötelezettek csak korlátozottan), csekken, vagy adott esetben a túlfizetés átvezetésével is megfizethetik. A befizetési módokban a NAV honlapján, a *Szolgáltatások > Számlaszámok* útvonalon elérhető, [„*Ki hogyan fizethet a NAV-nak*?”](https://www.nav.gov.hu/nav/szolgaltatasok/szamlaszamok/Ki__hogyan_fizethet_a20200306.html) című tájékoztatás, és a [35. számú*, Bankkártyás adófizetés* című információs füzet](https://www.nav.gov.hu/nav/inf_fuz/2021) segít részletesebben.

A túlfizetés kiutalása, vagy tartozásra átvezetése kizárólag a NAV honlapjáról letölthető, 2117-es[„*Átvezetés és kiutalási kérelem az adószámlán mutatkozó túlfizetéshez*”](https://nav.gov.hu/nav/letoltesek/nyomtatvanykitolto_programok/nyomtatvanykitolto_programok_nav/kerelmek/2117_1609327614584.html?query=2117)elnevezésűnyomtatványon kezdeményezhető.

**Nemzeti Adó- és Vámhivatal**